Luni, 18 martie 2024, a debutat noul sezon Chefi la cuțite, la Antena 1! Prezentatoarea Irina Fodor a făcut cunoștință cu noii membri ai juriului din sezonul 13 al emisiunii culinare. Chef Richard Abou Zaki, Chef Alexandru Sautner, Chef Ștefan Popescu și Chef Orlando Zaharia s-au pregătit la carte să-i întâlnească pe primii concurenții. De altfel, la începutul show-ului, Irina Fodor i-a anunțat pe cei patru ce schimbări vor fi în noul sezon Chefi la Cuțite.
Așteptarea a luat sfârșit! Sezonul 13 Chefi la cuțite a debutat pe micile ecrane luni seară, 18 martie. După ce Sorin Bontea, Florin Dumitrescu şi Cătălin Scărlătescu au anunțat că nu vor mai face parte din proiectul Chefi la cuţite, producătorii i-au înlocuit la masa juriului cu alți bucătari experimentați. Emisiunea se va difuza de trei ori pe săptămână, de luni până vineri, de la ora 20.30, iar gazda show-ului culinar este în continuare Irina Fodor.
Chef Richard Abou Zaki, Chef Alexandru Sautner, Chef Ștefan Popescu și Chef Orlando Zaharia au făcut cunoștință cu prezentatoarea emisiunii și au primit-o cu brațele deschise.
La început, Irina Fodor a fost curioasă să afle de la cei patru jurați ce așteptări au de la concurenții care vor păși "pragul" competiției.
"Am avut și am emoții. Sper că și voi, pentru că emoțiile acestea sunt foarte plăcute, sunt cele care ne dau aripi, sunt emoțiile pe care le avem doar de câteva ori în viață. 13 este un număr care nu se dezminte, dar până la urmă e doar un număr, nu ne lăsăm intimidați de notorietatea lui fatidică.
Mai bine să îl reinterpretăm, de ce nu? Mereu pe plus, deci nu am scăzut 3, am adunat unul. Punem punct și o luăm de la capăt. (…) E clar, aveți pretenții diferite. Ce poate fi mai potrivit pentru un nou început decât o formulă nouă? Mai ales că începem cu degustările", a mărturisit Irina Fodor, la Chefi la cuțite 2024.
Tot în cadrul primei ediții a sezonului 13, Irina Fodor i-a anunțat pe noii jurați ce schimbări au fost făcute. De acum înainte, ei vor putea să hotărască, în cazul în care un concurent va primi două cuțite, dacă îl vor oferi și pe cel de al treilea, după ce vor afla ce au gătit.
"Când vor primi doar două cuțite, după ce le-ați aflat povestea, după ce le-ați aflat intenția din farfurie, doar atunci puteți hotărî dacă mai merită un cuțit sau nu. Nu este obligatoriu, este în continuare doar decizia voastră. Părerea voastră contează cel mai mult, e clar", a mai spus prezentatoarea TV.
Prima ediție a emisiunii Chefi la cuțite, sezonul 13, a adus-o în fața celor patru jurați pe Iulia Maria Creangă. Concurenta de 41 ani din Dobroești i-a lăsat mască pe jurați când a povestit că face terapie cu îngeri. La final, ea a primit trei cuțite să meargă în etapa următoare.
"Ar părea ușor la prima vedere, dar efectiv este o conexiune cuc eea ce îți dorești tu. E o conexiune cu îngerii tăi păzitori. Rugăm îngerii să fie alături de mine în seara asta. Credința asta în îngeri e atât de interesantă pentru că ei sunt frumoși, sunt luminoși, nu sunt răi și îi putem accesa cu foarte mare ușurință. Înainte să venim pe pământ noi semnăm un contract: la data cutare eu vreau să fac asta, vreau să fac asta, vreau să fac asta. Îmi doream să mă fac medic, dar eu nu pot să fiu medic fiindcă bocesc cu oamenii, ce pot să fac? Hai să mă îndrpt spre oameni și sufletele lor.
Am decis să mă fac medic de suflete, să mă fac terapeut, să bucur oamenii altfel. În momentul în care tu ai ales să mergi la un consilier care face terapie cu îngeri și conectare e clar că ceva în tine s-a trezit și că vrei mai mult de atât", a mărturisit Iulia Maria Creangă la Chefi la cuțite sezonul 13.
"O să ne dea de furcă! E o persoană dură! Popescu începe războiul, Sautner mă învață cum să îi răspund lui Popescu și Orlando rămâne gri, în partea lui", a zis Chef Richard.